ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0786/96 υποβολή: Cristiana Muscardini (NI) προς την Επιτροπή (1 Απριλίου 1996)

Θέμα: Μέτρα της Αυστρίας σχετικά με τις οδικές μεταφορές

Από 1ης Φεβρουαρίου 1996 η Αυστρία εφάρμοσε νέα μέτρα για τον περιορισμό της διέλευσης φορτηγών οχημάτων από το έδαφός της.

Η Επιτροπή είναι σε θέση να επιβεβαιώσει ή όχι:

1. Εάν τα νέα μέτρα αποτελούν σοβαρή επιβάρυνση των δαπανών για τους μεταφορείς με συνέπεια την αύξηση της τιμής των μεταφερομένων προϊόντων, γεγονός που θα είχε αντίκτυπο στον τελικό καταναλωτή και τον πληθωρισμό;

2. Εάν αξιολόγησε τις αρνητικές συνέπειες των εν λόγω αυξήσεων για τις εταιρίες μεταφορών και για την προστασία των θέσεων εργασίας;

3. Εάν τα εφαρμοζόμενα μέτρα συμβιβάζονται με τους ισχύοντες κανονισμούς και τη Συνθήκη προσχώρησης;

4. Εάν, σε αρνητική περίπτωση, προτίθεται να αναλάβει πρωτοβουλίες ώστε να επανορθώσει τις αρνητικές για όλους τους ευρωπαίους μεταφορείς συνέπειες;

5. Εάν η απόφαση της Αυστρίας προκαλείται από την έλλειψη καταλλήλων μέτρων για την αύξηση των σιδηροδρομικών μεταφορών εις τρόπον ώστε να ρποσατεύεται το περιβάλλον και οι οικολογικές προσδοκίες των πληθυσμών;

Απάντηση του κ. Kinnock εξ ονόματος της Επιτροπής (3 Ιουνίου 1996)

Η Επιτροπή ανέλυσε τα πρόσφατα μέτρα που ενέκριναν οι αυστριακές αρχές και τα οποία είχαν σαν αποτέλεσμα την ουσιαστική αύξηση των διοδίων στον αυτοκινητόδρομο του Brenner επί τη βάσει των αντιστοίχων διατάξεων της κοινοτικής νομοθεσίας και ιδίως της οδηγίας 93/89/ΕΟΚ ((ΕΕ L 279 της 12.11.1993. )) για τα οδικά διόδια.

Η αύξηση των διοδίων αναλύθηκε λαμβάνοντας δεόντως υπόψη την αρχή της αναλογικότητας, δεδομένου ότι στην προαναφερθείσα οδηγία αναφέρεται ρητά ότι τα οδικά διόδια πρέπει να σχετίζονται με το κόστος κατασκευής, λειτουργίας και ανάπτυξης του αντίστοιχου δικτύου υποδομών. Τα έσοδα από τα διόδια του Brenner, επί τη βάσει των στοιχείων που παρασχέθηκαν από τις αυστριακές αρχές, είναι ουσιαστικά υψηλότερα από το κόστος.

Ως εκ τούτου η Επιτροπή κάλεσε τις αυστριακές αρχές να υποβάλουν τις παρατηρήσεις τους σύμφωνα με τη διαδικασία που καθορίζει το άρθρο 169 της συνθήκης ΕΚ. Η Επιτροπή ανέλαβε την πρωτοβουλία αυτή σε απόλυτη συμφωνία με ήδη υφιστάμενους κοινοτικούς κανόνες και προκειμένου να εξασφαλίσει τη συμμόρφωση προς την κοινοτική νομοθεσία.
ΓΡΑΠΤΗ ΕΡΩΤΗΣΗ E-0440/96 υποβολή: Cristiana Muscardini (NI) προς την Επιτροπή (29 Φεβρουαρίου 1996)

Θέμα: Κοινοτική ενίσχυση στις πλημμυρισμένες περιοχές του Πιεμόντε

Λαμβάνοντας υπόψη ότι η Κοινότητα, μέσω της ΕΤΕ, χορήγησε οικονομική βοήθεια στις πλημμυρισμένες περιοχές του Πιεμόντε το Νοέμβριο του 1994 7

- Λαμβάνοντας υπόψη τις προηγούμενες ερωτήσεις μου με το ίδιο θέμα 7

- Λαμβάνοντας υπόψη ότι στην Κοινότητα του S. Stefano Belbo, π.χ., δεν έχουν ακόμη αρχίσει οι εργασίες αποκατάστασης της ροής των υδάτων και προστασίας των οικισμών, ενώ δεν έχει γίνει τίποτε για την αποκατάσταση των ζημιών που οφείλονται στις πλημμύρες 7

η Επιτροπή:

1. μπορεί να μας παρουσιάσει κατάλογο των κοινοτήτων που έλαβαν οικονομική βοήθεια;

2. μπορεί να μας ενημερώσει για τον τρόπο με τον οποίο χρησιμοποιήθηκαν οι βοήθειες αυτές;

3. είναι σε θέση να διευκρινίσει ποιός είναι υπεύθυνος για την ενδεχόμενη μη χρησιμοποίηση των πιστώσεων ή για τις σημαντικές καθυστερήσεις με τις οποίες χρησιμοποιήθηκαν οι πιστώσεις αυτές;

Απάντηση του κ. de Silguy εξ ονόματος της Επιτροπής (2 Απριλίου 1996)

Η Ευρωπαϊκή Τράπεζα Επενδύσεων (ΕΤΕ), το χρηματοδοτικό όργανο της Κοινότητας, παρέχει δάνεια για σχέδια κεφαλαιουχικών επενδύσεων που ενισχύουν τους στόχους της κοινοτικής πολιτικής. Στις 8 Μαΐου 1995 η ΕΤΕ υπέγραψε την πρώτη δόση (600.000 εκατομμύρια ιταλικές λιρέτες) εγκεκριμένου συνολικού δανείου ύψους 1.200.000 ιταλικών λιρετών με τέσσερις τράπεζες, συγκεκριμένα την IMI, την Banca mediocredito, την Crediop και την Banca nazionale del Lavoro για την αποκατάσταση της υποδομής και των εγκαταστάσεων παραγωγής που καταστράφηκαν από τις πλημμύρες του 1994 στη Βόρεια Ιταλία.

Το εν λόγω συνολικό δάνειο της ΕΤΕ χρηματοδοτεί επενδύσεις για την ανοικοδόμηση στις πλημμυρισμένες περιοχές βάσει των διατάξεων των άρθρων 2 και 8 (επιχειρήσεις, συμπεριλαμβανομένων των μικρομεσαίων) του ιταλικού νόμου 35/95. Κατά συνέπεια, η ΕΤΕ δεν έχει εμπλακεί στη χρηματοδότηση υποδομής τοπικού και περιφερειακού ενδιαφέροντος βάσει της διάταξης του άρθρου 6 (νόμος 35/95), που αφορά τις τοπικές αρχές που χρηματοδοτούνται μέσω της Cassa dei depositi e prestiti.
ΓΡΑΠΤΗ ΕΡΩΤΗΣΗ E-0335/96 υποβολή: Amedeo Amadeo (NI) προς το (26 Φεβρουαρίου 1996)

Θέμα: Ιδιωτικές εταιρείες και υπηρεσίες ασφαλείας

Το οργανωμένο έγκλημα, όπως προκύπτει από πολυάριθμες στατιστικές, κερδίζει όλο και περισσότερο έδαφος σε ολόκληρη την Ευρώπη και οι παραδοσιακές δυνάμεις ασφαλείας είναι αριθμητικά ανεπαρκείς για την αντιμετώπιση αυτού του φαινομένου. Για το λόγο αυτό, έχουν δημιουργηθεί σε ολόκληρη την Ευρώπη πολλές ιδιωτικές υπηρεσίες ασφαλείας, πράγμα που έχει καταστήσει σαφές ότι, αφενός, υπάρχει κενό στη σχετική νομοθεσία, και, αφετέρου, ότι ορισμένες από τις εταιρείες αυτές στερούνται σοβαρότητας, γεγονός που συμβάλλει στην περαιτέρω αύξηση του αισθήματος ανασφάλειας.

Ερωτάται το Συμβούλιο εάν πιστεύει ότι θα ήταν χρήσιμο να συνταχθεί μία οδηγία που θα προβλέπει κοινούς κανόνες και παραμέτρους για όλα τα κράτη μέλη, στοχεύοντας έτσι στη βελτίωση της ποιότητας των υπηρεσιών και των εγγυήσεων που παρέχουν οι φορείς του τομέα.

Απάντηση (7 Αυγούστου 1996)

Το Συμβούλιο δεν έχει εξετάσει έως τώρα κατά πόσον θα ήταν σκόπιμο να θεσπίσει ειδικά νομοθετήματα για τις προαναφερόμενες εταιρείες και γραφεία. Οι εργασίες αυτές θα μπορούσαν να προβλεφθούν κατά την εξέταση του γενικότερου ζτήματος του εγκλήματος.
ΓΡΑΠΤΗ ΕΡΩΤΗΣΗ E-0987/96 υποβολή: Magda Aelvoet (V) προς την Επιτροπή (26 Απριλίου 1996)

Θέμα: Το σχέδιο «L.IJ.N.» (Sint-Joris-Weert/Neerijse) σε περιοχή που καλύπτεται από την οδηγία του Συμβουλίου σχετικά με τη διατήρηση των αγρίων πτηνών.

Η εταιρεία ύδρευσης της Φλάνδρας φέρει την ευθύνη του «σχεδίου L.IJ.Ν.» στο κέντρο της κοιλάδας του Dijle, στο Sint-Joriw-Weert/Neerijse. Πρόκειται για μία δεξαμενή ποσίμου ύδατος που θα τροφοδοτείται από τους ποταμούς La Laan, Ljse και Nethen. Το σχέδιο αυτό το οποίο αφορά επιφάνεια 4,3 στρεμάτων προβλέπεται να πραγματοποιηθεί στο κέντρο της κοιλάδας του ποταμού Dijle που παρουσιάζει μεγάλο οικολογικό ενδιαφέρον. Η κοιλάδα αυτή είναι καταχωρημένη ως «φυσική ζώνη» σε περιφερειακό επίπεδο. Έχει αναγνωρισθεί ως προστατευόμενη ζώνη το 1989 σύμφωνα με τις διατάξεις της οδηγίας για τη διατήρηση των αγρίων πτηνών. Κατόπιν αιτήσεως των υπηρεσιών περιβάλλοντος της Φλάνδρας, πραγματοποιήθηκε μελέτη σκοπιμότητας καθώς και μελέτη για τις επιπτώσεις στο περιβάλλον. Η τελευταία αυτή μελέτη δεν έλαβε υπόψη παρά μόνο ορισμένες τοποθεσίες που ανήκουν όλες στην ίδια προστατευόμενη ζώνη. Είναι σαφές ότι ένα σχέδιο των διαστάσεων αυτών θα έχει σημαντικό αντίκτυπο σε μία προστατευόμενη μέχρι σήμερα ζώνη η οποία παρουσιάζει μεγάλο οικολογικό ενδιαφέρον. Σημειωτέον ότι υφίστανται δυνατότητες εγκατάστασης σε άλλη τοποθεσία.

1. Έχει λάβει η Επιτροπή γνώση του εν λόγω σχεδίου;

2. Κρίνει η Επιτροπή ότι το σχέδιο αυτό είναι δυνατόν να πραγματοποιηθεί σε μία προστατευόμενη ζώνη σύμφωνα με την οδηγία για τη διατήρηση των αγρίων πτηνών;

3. Είναι πεπεισμένη η Επιτροπή ότι έχουν μελετηθεί επαρκώς οι εναλλακτικές δυνατότητες εγκατάστασης σε άλλη περιοχή, μακράν του ποταμού Dijle;

Απάντηση της κ. Bjerregaard εξ ονόματος της Επιτροπής (29 Μαΐου 1996)

1. Η Επιτροπή δεν έχει υπόψη της το συγκεκριμένο έργο.

2. Σύμφωνα με την οδηγία του Συμβουλίου 92/43/ΕΟΚ όσον αφορά την διατήρηση των φυσικών οικοτόπων και της άγριας πανίδας και χλωρίδας ((ΕΕ L 206, 22.7.1992. )) (οδηγία για τους οικοτόπους), για τις περιοχές ειδικής προστασίας (SPA) που εμπίπτουν στην κατηγορία αυτή δυνάμει της οδηγίας του Συμβουλίου 79/409/ΕΟΚ όσον αφορά τη διατήρηση των αγρίων πτηνών ((ΕΕ L 103, 25.4.1979, όπως τροποποιήθηκε τελευταία από την οδηγία 94/24/ΕΚ του Συμβουλίου (EE L 164, 30.6.1994). )) (οδηγία πτηνών) ισχύουν οι υποχρεώσεις που απορρέουν από το άρθρο 6 της οδηγίας περί οικοτόπων.

Σύμφωνα με το άρθρο 6, παράγραφος 3, οιοδήποτε έργο το οποίο δεν κρίνεται άμεσα απαραίτητο για τη διαχείριση των SPA αλλά θεωρείται πιθανό να έχει σημαντικές επιπτώσεις σε αυτές υποβάλλεται στην κατάλληλη αποτίμηση. Οι εθνικές αρχές μπορούν να συμφωνήσουν με τα έργα αυτά μόνον εφόσον έχουν εξασφαλίσει ότι δεν θα έχουν επηρεάσει αρνητικά την ακεραιότητα της τοποθεσίας και θα πρέπει πάντα να εξετάζουν εναλλακτικές λύσεις (άρθρο 6, παράγραφος 4).

3. Με βάση τις πληροφορίες που διατίθενται σήμερα η Επιτροπή δεν είναι σε θέση να αποφανθεί οριστικά όσον αφορά αυτό το έργο. Η Επιτροπή απευθύνθηκε εγγράφως στις βελγικές αρχές ζητώντας πληροφορίες για το έργο αυτό και για το κατά πόσον έχουν τηρηθεί οι υποχρεώσεις που απορρέουν από το άρθρο 6 της οδηγίας περί οικοτόπων.
ΓΡΑΠΤΗ ΕΡΩΤΗΣΗ E-1184/96 υποβολή: Luigi Moretti (ELDR) προς την Επιτροπή (15 Μαΐου 1996)

Θέμα: Μεταφραστικές υπηρεσίες της Επιτροπής

Έχοντας υπόψη τις τεράστιες καθυστερήσεις στη διανομή τεκμηρίωσης και εντύπων σχετικών με κοινοτικά προγράμματα, που μεταφράζονται γενικά σε όλες τις γλώσσες της Ένωσης 7

Έχοντας υπόψη ότι οι παραπάνω καθυστερήσεις οφείλονται, κατά τα λεγόμενα των υπευθύνων για τα κοινοτικά προγράμματα, στην αναποτελεσματικότητα των υπηρεσιών μετάφρασης 7

Έχοντας υπόψη ότι υφίσταται μια έντονη τάση να διανέμεται τεκμηρίωση αποκλειστικά στην αγγλική γλώσσα, με αποτέλεσμα να ευνοείται έτσι η συμμετοχή άγγλων πολιτών, επιχειρήσεων και ενώσεων 7

Έχοντας επίσης υπόψη ότι η έλλειψη διάθεσης τεκμηρίωσης εντός εύλογου χρόνου σε συνδυασμό με την ακαμψία στον καθορισμό των προθεσμιών υποβολής υποψηφιότητας καθιστούν αδύνατη τη συμμετοχή όλων των ενδιαφερόμενων από όλα τα κράτη μέλη 7

Ποιές πρωτοβουλίες σκοπεύει να αναλάβει η Επιτροπή, προκειμένου να βελτιώσει την οργάνωση των μεταφραστικών υπηρεσιών της, ώστε να εξασφαλίζει ισότητα ευκαιριών ενημέρωσης στους πολίτες της Ένωσης;

Απάντηση του κ. Liikanen εξ ονόματος της Επιτροπής (27 Ιουνίου 1996)

Η Επιτροπή αξιοποιεί με τον καλύτερο δυνατό τρόπο τους πόρους που διαθέτει για να εξασφαλίσει την τήρηση της πολυγλωσσίας στις εργασίες νομοθετικής ή άλλης φύσεως της Κοινότητας.

Ωστόσο, η μετάφραση των ενημερωτικών φακέλων και εντύπων σε όλες τις γλώσσες παρουσιάζει καθυστέρηση όταν είναι αναγκαίο να διατεθούν οι υπάρχοντες πόροι σε άλλα κείμενα, κυρίως νομοθετικά με άμεσες νομικές επιπτώσειςγια τον πολίτη. Στην περίπτωση αυτή, τα ενημερωτικά έγγραφα διανέμονται σε πρώτη φάση στη γλώσσα εκείνη στην οποία είναι διαθέσιμα, δηλαδή στη γλώσσα του πρωτοτύπου η οποία για λόγους λειτουργικούς είναι συχνά τα αγγλικά.

Η Επιτροπή έχει πλήρη συνείδηση της κατάστασης και καταβάλλει συνεχείς προσπάθειες για τη βελτίωση των τεχνολογικών της πόρων και την ορθολογική οργάνωση των μεθόδων εργασίας προκειμένου να εξασφαλίσει με τον καλύτερο δυνατό τρόπο την πολύγλωσση πληροφόρηση του πολίτη.
ΓΡΑΠΤΗ ΕΡΩΤΗΣΗ P-1156/96 υποβολή: Hiltrud Breyer (V) προς την Επιτροπή (3 Μαΐου 1996)

Θέμα: Καταστροφή του διασυνοριακού φυσικού πάρκου «Maas-Schwalm-Nette» από το υπαίθριο λιγνιτωρυχείο Garzweiler II

1. Γνωρίζει η Επιτροπή ότι το σχέδιο Garzweiler ΙΙ θα έβλαπτε ανεπανόρθωτα το φυσικό πάρκο «Maas-Schwalm-Nette», δεδομένου ότι με την αφαίρεση του λιγνίτη βυθίζεται ο υδροφόρος ορίζων; Πώς αξιολογεί η Επιτροπή τον κίνδυνο αυτό;

2. Συμφωνεί η Επιτροπή ότι, σε περίπτωση βύθισης του υδροφόρου ορίζοντα λόγω διήθησης, το σχέδιο Garzweiler ΙΙ πρέπει να σταματήσει διότι δεν θα πληρούνται πλέον οι όροι της έγκρισης;

3. Είναι σε θέση να εγγυηθεί η Επιτροπή ότι οι μέθοδοι που χρησιμοποιεί η εταιρία εκμετάλλευσης Rheinbraun AG θα επιτρέψουν να διατηρηθεί το επίπεδο του υδροφόρου ορίζοντα;

4. Συμμερίζεται η Επιτροπή τους φόβους των οικολογικών οργανώσεων ότι η χρησιμοποιούμενη μέθοδος είναι εντελώς ανεπαρκής για την προστασία του φυσικού πάρκου;

5. Ποιά μέσα διαθέτει η Επιτροπή και ποιά μέτρα προτίθεται να λάβει αν υπάρξει κίνδυνος να καταστραφεί το φυσικό πάρκο;

Απάντηση της κ. Bjerregaard εξ ονόματος της Επιτροπής (10 Ιουνίου 1996)

Η πιθανότητα υποβάθμισης των δύο προστατευόμενων περιοχών που καθορίζονται από την οδηγία του Συμβουλίου 79/409/ΕΟΚ για την προστασία των αγρίων πτηνών ((ΕΕ L 103 της 25.4.1979 )) (Krinckenbecher Seen Γερμανία και Meynweg Ολλανδία) στο φυσικό πάρκο Meuse-Schwalm-Nette έχει ήδη αποτελέσει αντικείμενο παραπόνων προς την Επιτροπή. Στο πλαίσιο αυτό, οι γερμανικές αρχές πληροφόρησαν την Επιτροπή ότι έχουν εκτελεσθεί αναλυτικές εξετάσεις και υπολογισμοί προκειμένου να διευκρινισθούν οι επιπτώσεις του μελετώμενου ανοικτού ορυχείου στα υπόγεια ύδατα των περιοχών αυτών. Επί τη βάσει των ως άνω αποτελεσμάτων, αποφασίσθηκε να ληφθούν μέτρα για την αναφόρτιση των υπογείων υδάτων προκειμένου να αποφευχθεί η μείωση του επιπέδου τους και κάθε είδους αρνητικές οικολογικές επιπτώσεις.

Επιπλέον, οι γερμανικές αρχές ανέφεραν ότι ένα πρόγραμμα παρακολούθησης θα συνοδεύσει το έργο προκειμένου να αποτιμηθούν οι μακροπρόθεσμες επιπτώσεις στην πανίδα και τη χλωρίδα στις γειτονικές περιοχές. Εφόσον προκύψουν αποδείξεις ότι το έργο έχει σοβαρές αρνητικές επιπτώσεις στις εν λόγω περιοχές, θα καταστεί δυνατή η λήψη περαιτέρω μέτρων προστασίας ή μέτρων που να αφορούν την αναθεώρηση της άδειας που είχε χορηγηθεί στο πρόγραμμα ή ακόμη και την κατάργησή της δυνάμει της νομοθεσίας της βορείως του Ρήνου Βεστφαλίας.

Δεδομένου ότι δεν έχει αποδειχθεί παράβαση της οδηγίας 79/409/ΕΟΚ, η Επιτροπή αποφάσισε τον Οκτώβριο του 1995 να κλείσει τον φάκελο της καταγγελίας. Ωστόσο αυτό δεν αποκλείει την ανάληψη περαιτέρω δράσης εκ μέρους της εφόσον προκύψουν νέα δεδομένα που θα της επέτρεπαν να επανεξετάσει την υπόθεση.
ΓΡΑΠΤΗ ΕΡΩΤΗΣΗ E-1781/96 υποβολή: Philippe De Coene (PSE) προς την Επιτροπή (3 Iουλίου 1996)

Θέμα: Η νομοθεσία της Κύπρου όσον αφορά την ομοφυλοφιλία

Η Κύπρος είναι υποψήφιο κράτος μέλος της Ευρωπαϊκής Ένωσης. Η Ευρωπαϊκή Ένωση έχει θεσμοθετήσει την τήρηση της Ευρωπαϊκής Συνθήκης για τα Ανθρώπινα Δικαιώματα στο άρθρο ΣΤ της Συνθήκης της και λογικώς μπορεί κανείς να συνάγει ότι τα κράτη που υποβάλλουν αίτηση ένταξης εφαρμόζουν τη Συνθήκη για τα Δικαιώματα του Ανθρώπου. Τα άρθρα 171, 172 και 173 του ποινικού κώδικα της Κύπρου προβλέπουν την πλήρη απαγόρευση ομοφυλοφιλικών πράξεων, μεταξύ ενηλίκων. Προβλέπονται ποινές φυλακίσεως μεταξύ 5 και 14 ετών.

Στις 22 Απριλίου 1993 το Δικαστήριο των Δικαιωμάτων του Ανθρώπου εξέδωσε απόφαση στην υπόθεση Μεδινός εναντίον Κύπρου. Το Δικαστήριο αποφάνθηκε στην απόφασή του ότι, τα εν λόγω άρθρα του κυπριακού ποινικού κώδικα αντιβαίνουν το άρθρο 8 της ΕΣΔΑ. Μπορεί να απαντήσει η Επιτροπή στα εξής ερωτήματα:

1. Διέγραψε η Κύπρος τα άρθρα 171, 172 και 173 από το ποινικό της κώδικα ούτως ώστε να μην αντιβαίνει πλέον το σύνταγμα της χώρας στο άρθρο 8 της ΕΣΔΑ;

2. Εάν ναι, μπορεί η Επιτροπή να αναφέρει συγκεκριμένα τη φύση των εν λόγω αλλαγών;

3. Εάν όχι, μπορεί η Επιτροπή στο πλαίσιο των διαπραγματεύσεων ένταξης να αναλάβει πρωτοβουλίες για να παύσει αυτή η ανάμιξη στην ιδιωτική ζωή, η υφιστάμενη νομική αβεβαιότης και η αποδεδειγμένη παραβίαση της ΕΣΔΑ;

Απάντηση του κ. Van den Broek εξ ονόματος της Επιτροπής (19 Ιουλίου 1996)

Όσον αφορά την κυπριακή νομοθεσία περί ομοφυλοφιλίας, η κυπριακές αρχές ενημέρωσαν την Επιτροπή ότι μετά την έκδοση της απόφασης του Ευρωπαϊκού Δικαστηρίου των Δικαιωμάτων του Ανθρώπου, στις 22 Απριλίου 1993 (Μεδινός εναντίον Κύπρου), σύμφωνα με την οποία τα άρθρα 171-173 του ποινικού κώδικα της Κύπρου συνιστούν παραβίαση του άρθρου 8 της Ευρωπαϊκής Σύμβασης για την προστασία των ανθρωπίνων δικαιωμάτων και των θεμελιωδών ελευθεριών, το Υπουργείο Δικαιοσύνης και Δημοσίας Τάξεως συνέταξε τροποποιητικό νομοσχέδιο που εγκρίθηκε από το υπουργικό συμβούλιο της Κύπρου στις 26 Ιανουαρίου 1995, και στη συνέχεια υπεβλήθη στη Βουλή, στις 23 Φεβρουαρίου 1995.

Το νομοσχέδιο συζητήθηκε στο πλαίσιο της επιτροπής νομικών θεμάτων της Βουλής αλλά δεν είχε ψηφισθεί μέχρι την ημερομηνία διάλυσης της Βουλής για τις βουλευτικές εκλογές της 26ης Μαΐου 1996. Οι συζητήσεις θα συνεχισθούν με την επανάληψη των εργασιών της επιτροπής, τον Σεπτέμβριο.
ΓΡΑΠΤΗ ΕΡΩΤΗΣΗ P-1543/96 υποβολή: Ernesto Caccavale (UPE) προς την Επιτροπή (6 Iουνίου 1996)

Θέμα: Έκδοση του Pietro Venezia, Ιταλού υπηκόου, στις ΗΠΑ όπου κινδυνεύει να καταδικασθεί σε θάνατο

Η Ευρωπαϊκή Ένωση σέβεται τα δικαιώματα και τις θεμελιώδεις ελευθερίες του ανθρώπου, μεταξύ των οποίων και το δικαίωμα στη ζωή, όπως έχει θεσπισθεί στις διεθνείς συμφωνίες, ειδικότερα στην Ευρωπαϊκή Σύμβαση για τα Δικαιώματα του Ανθρώπου, και όπως αναγνωρίζεται από τους συνταγματικούς χάρτες και τη συνταγματική νομολογία των κρατών μελών.

Ο Pietro Venezia κινδυνεύει να εκδοθεί από τις ιταλικές αρχές στις ΗΠΑ, όπου πολύ πιθανώς θα καταδικασθεί σε θάνατο.

Τι σκοπεύει να πράξει η Επιτροπή για να αποφευχθεί μια κατάφωρη παραβίαση ενός θεμελιώδους δικαιώματος ενός πολίτη της ΕΕ;

Απάντηση του κ. Gradin εξ ονόματος της Επιτροπής (2 Ιουλίου 1996)

Η έκδοση είναι θέμα που αφορά τα κράτη μέλη και η Επιτροπή δεν έχει καμία αρμοδιότητα στον τομέα αυτό.

Η δικαστική συνεργασία σε ποινικές υποθέσεις είναι ένα θέμα κοινού ενδιαφέροντος σύμφωνα με το άρθρο Κ.1(7) του Τίτλου VI της Συνθήκης για την Ευρωπαϊκή Ένωση και η Επιτροπή, παρά το γεγονός ότι συμμετέχει πλήρως στις εργασίες που διεξάγονται στον εν λόγω τομέα, σύμφωνα με το άρθρο Κ.3, δεν έχει δικαίωμα πρωτοβουλίας.
ΓΡΑΠΤΗ ΕΡΩΤΗΣΗ P-1289/96 υποβολή: Antonio Tajani (UPE) προς το (15 Μαΐου 1996)

Θέμα: «Ερασιτεχνική» τεχνητή σπερματέγχυση μεταξύ δύο ζευγών Σκωτσέζων ομοφυλοφίλων

Λαμβάνοντας υπόψη ότι στη Σκωτία πραγματοποιήθηκε η σύλληψη ενός παιδιού, του Jacob Henry, μέσω τεχνητής σπερματέγχυσης κατόπιν κατ' ιδίαν συνεννοήσεως μεταξύ δύο ζευγών ομοφυλοφίλων, ενός ζεύγους γυναικών ομοφυλοφίλων και ενός ζεύγους ανδρών ομοφυλοφίλων 7

λαμβάνοντας υπόψη ότι το Ευρωπαϊκό Κοινοβούλιο έχει ήδη εγκρίνει ψήφισμα με το οποίο δεν αναγνωρίζει τις οικογένειες ομοφυλοφίλων 7

λαμβάνοντας υπόψη ότι το παιδί αναπόφευκτα θα αντιμετωπίσει σοβαρά ψυχολογικά προβλήματα και προβλήματα ένταξης στην κοινωνία 7

λαμβάνοντας υπόψη ότι η Εκκλησία τήρησε σκληρή στάση έναντι της συγκεκριμένης ψευδοοικογένειας 7

Ερωτάται το Συμβούλιο κατά πόσον δεν κρίνει απαραίτητο να παρέμβει προκειμένου να αποφευχθεί η επανάληψη παρόμοιων καταστάσεων και ποια μέτρα σκοπεύει να λάβει προκειμένου να διαφυλάξει το δικαίωμα του Jacob Henry σε μια φυσιολογική ζωή;

Απάντηση (7 Αυγούστου 1996)

Το ζήτημα στο οποίο αναφέρεται ο αξιότιμος κ. βουλευτής δεν εμπίπτει στην αρμοδιότητα του Συμβουλίου.
ΓΡΑΠΤΗ ΕΡΩΤΗΣΗ E-1629/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Προστασία του περιβάλλοντος στο πλαίσιο του προγράμματος TACIS

Για ποίον λόγο η συνιστώσα του περιβάλλοντος στο πρόγραμμα TACIS, το οποίο βοηθεί την οικονομική αναμόρφωση στα νέα ανεξάρτητα κράτη, δεν περιλαμβάνει την προστασία της άγριας πανίδας; Θα μπορούσε να επέλθει διεύρυνση ώστε να την περιλαμβάνει στο εγγύς μέλλον;

Απάντηση του κ. Van den Broek, εξ ονόματος της Επιτροπής (22 Ιουλίου 1996)

Η περιβαλλοντική συνιστώσα του προγράμματος Tacis εκτελείται τόσο στο πλαίσιο αυθύπαρκτων περιβαλλοντικών έργων (το περιβαλλοντικό πρόγραμμα Μαύρης θάλασσας, το περιφερειακό περιβαλλοντικό πρόγραμμα, το πρόγραμμα διαχείρισης υδατικών πόρων λίμνης Αράλης), όσο και σαν αναπόσπαστο μέρος έργων σε άλλους τομείς (π.χ. ενέργεια, γεωργία). Μέχρι σήμερα, δεν υπήρξαν σχέδια Tacis με αντικείμενο ειδικά την προστασία της άγριας ζωής.

Όλα τα προγράμματα Tacis αποτελούν το αντικείμενο και αιτήματος και έγκρισης από τις δικαιούχες υπηρεσίες των Νέων Ανεξάρτητων Κρατών (ΝΑΚ). Έτσι, το γεγονός ότι δεν υφίστανται έργα Tacis σχετικά με την προστασία της άγριας ζωής μάλλον δείχνει ότι το θέμα αυτό δεν έχει ακόμη χαρακτηρισθεί από τις ίδιες τις δικαιούχες υπηρεσίες ως προτεραιότητα.

Όμως, σε περίπτωση που από τις αρχές των ΝΑΚ υποβληθεί αίτημα για ενέργεια του είδους αυτού το σχετικό αίτημα θα μπορούσε να εξετασθεί προκειμένου να περιληφθεί στα προγράμματα Tacis για τη χώρα ή σε διεθνικά (πολυεθνικά) προγράμματα, εφόσον είναι συμβατό προς τις πολυετείς προτεραιότητες που έχουν συμφωνηθεί μεταξύ της Επιτροπής και των εταίρων κυβερνήσεων των ΝΑΚ.
ΓΡΑΠΤΗ ΕΡΩΤΗΣΗ E-1203/96 υποβολή: Richard Howitt (PSE) προς την Επιτροπή (15 Μαΐου 1996)

Θέμα: Διακομισθέντες Βόσνιοι μουσουλμάνοι που κατοικούν προσωρινά στο Νότιο Έσεξ

Τι συζητήσεις κάνει η Επιτροπή από κοινού με τον Ύπατο Αρμοστή των ΗΕ για τους Πρόσφυγες και άλλες οργανώσεις προκειμένου να εξασφαλισθεί ότι θα γυρίσουν οι διακομισθέντες Βόσνιοι Μουσουλμάνοι οι οποίοι διαμένουν προσωρινά στην εκλογική μου περιφέρεια ασφαλώς στις πόλεις Prijelor και Kozarac που σήμερα κατέχονται από τους Σέρβους; Ποιές εγγυήσεις και ποιούς μηχανισμούς για την εξασφάλισή τους αναζητεί η Επιτροπή σε ό,τι αφορά τη μελλοντική ασφάλεια όσων επιστρέφουν; Θα εξασφαλίσει η χορηγούμενη βοήθεια προσωπική οικονομική αρωγή στους επιστρέφοντες προκειμένου να ξανακτίσουν τα σπίτια τους τα οποία βομβαρδίστηκαν και κάηκαν;

Απάντηση της κας Bonino εξ ονόματος της Επιτροπής (3 Ιουλίου 1996)

Στο παράρτημα 7 της ειρηνευτικής συμφωνίας του Dayton, ανατέθηκε στην Ύπατη Αρμοστεία των Ηνωμένων Εθνών για τους πρόσφυγες (UNHCR) η γενική εντολή σχεδιασμού και συντονισμού της επιστροφής των παρά τη θέλησή μετακινηθέντων ατόμων και των προσφύγων. Για το σκοπό αυτό, η UNHCR παρουσίασε, στις 8 Μαρτίου 1996, στο Όσλο, «λειτουργικό σχέδιο για λύσεις διαρκείας» όπου διαφαίνεται η στρατηγική για τις κινήσεις επιστροφής. Η Επιτροπή υποστηρίζει πλήρως και έχει πλήρως δεσμευτεί για όλα τα σημεία σχετικά με το σχέδιο της UNHCR, σύμφωνα με την υποστήριξη που εξέφρασε το Συμβούλιο στις 25 Μαρτίου 1996.

Η Επιτροπή, τόσο στο πλαίσιο της Κοινότητας, όσο και στις επαφές της με την UNHCR και όλα τα ενδιαφερόμενα μέρη, έχει σκοπό να καταλήξει σε συμφωνημένη θέση σχετικά με τους όρους για ενδεχόμενη άρση της προσωρινής προστασίας και σχετικά με τους τρόπους ενθάρρυνσης της επιστροφής των προσφύγων και των παρά τη θέλησή τους μετακινηθέντων.

Η Επιτροπή, η οποία έχει ήδη συνεισφέρει 53 εκατ. ECU, είναι ένας από τους κύριους χρηματοδότες της πρόσφατης έκκλησης για βοήθεια της UNHCR (Νοέμβριος 1995-Δεκέμβριος 1996) για την πρώην Γιουγκοσλαβία. Η Επιτροπή, σαν κύριος χορηγός της ανθρωπιστικής βοήθειας στην πρώην Γιουγκοσλαβία, συμβάλλει ευρέως στη δημιουργία των προϋποθέσεων που βοηθούν την επιστροφή. Για να εξασφαλιστεί ο συντονισμός και η αποτελεσματικότητα των προγραμμάτων βοήθειας, συχνές επαφές μεταξύ της Επιτροπής και της UNHCR λαμβάνουν χώρα, τόσο επιτόπου, όσο και μεταξύ Βρυξελλών και Γενεύης.
ΓΡΑΠΤΗ ΕΡΩΤΗΣΗ E-0561/96 υποβολή: Mary Banotti (PPE) προς την Επιτροπή (11 Μαρτίου 1996)

Θέμα: Διαγωνισμοί παροχής δημοσίων σχέσεων

Θα μπορούσε η Επιτροπή να μου αναφέρει για το καθένα από τα τελευταία πέντε έτη τον αριθμό προσφορών σε διαγωνισμούς, που προκηρύχθηκαν με κλειστή διαδικασία, για προγράμματα δημοσίων σχέσεων, με τόπο παροχής εκτός των Βρυξελλών;

Επίσης, ποιός ήταν ανά έτος στην ίδια πενταετία:

1. Ο αριθμός εκείνων που υπέβαλαν προσφορές στους διαγωνισμούς;

- κλειστής διαδικασίας, και

- ανοικτής διαδικασίας;

2. Ο αριθμός των συμβάσεων που υπεγράφησαν, βάσει των εν λόγω προσφορών για την παροχή υπηρεσιών δημοσίων σχέσεων (εξαιρουμένων των αγαθών);

3. Ο αριθμός των συμβάσεων που κατακυρώθηκαν στην ίδια εταιρία;

Συμπληρωματική απάντηση του κ.Oreja εξ ονόματος της Επιτροπής (12 Ιουνίου 1996)

Συμπληρώνοντας την προηγούμενη απάντησή της, η Επιτροπή θα ήθελε να πληροφορήσει το αξιότιμο μέλος του Κοινοβουλίου ότι έχει κατακυρώσει, στον τομέα των δημοσίων σχέσεων, για δραστηριότητες σε τόπους εκτός των Βρυξελλών, τις ακόλουθες συμβάσεις:

- το 1991 6 συμβάσεις κατόπιν κλειστής διαδικασίας και καμία σύμβαση κατόπιν ανοικτής διαδικασίας

- το 1992 1 σύμβαση κατόπιν κλειστής διαδικασίας και καμία σύμβαση κατόπιν ανοικτής διαδικασίας

- το 1993 4 συμβάσεις κατόπιν κλειστής διαδικασίας και 12 συμβάσεις κατόπιν ανοικτής διαδικασίας

- το 1994 7 συμβάσεις κατόπιν κλειστής διαδικασίας και 4 συμβάσεις κατόπιν ανοικτής διαδικασίας

- το 1995 40 συμβάσεις κατόπιν κλειστής διαδικασίας και 6 συμβάσεις κατόπιν ανοικτής διαδικασίας.

Οι 80 αυτές διαδικασίες κατέληξαν όλες σε σύμβαση παροχής υπηρεσιών δημοσίων σχέσεων.

Μεταξύ 1991 και 1995, δέκα οργανισμοί επωφελήθηκαν ο καθένας από δύο συμβάσεις.

Ένας πίνακας όπου φαίνεται αναλυτικά το σύνολο των διαδικασιών αυτών καθώς και τα αποτελέσματά τους αποστέλλεται απευθείας στο αξιότιμο μέλος του Κοινοβουλίου καθώς και στη Γενική Γραμματεία του Κοινοβουλίου.